De to længste ruter krydser Limfjordsbroen for første gang i løbets historie.

Kronprins Frederik løber med i årets udgave af Royal Run i Aalborg - så hvis du er heldig, kan du få et glimt af ham undervejs. I år er Limfjordsbroen med i løjerne, så du kan få lov at nyde udsigten til Limfjorden på en helt anden måde, end når du kører over i bil. Og der er tale om en premiere - for første gang i løbets historie er Limfjordsbroen en del af 5 og 10 kilometer-ruterne. - Vi kigger hvert år på, hvordan vi kan lave en spændende rute i hjertet af Aalborg, der giver nye oplevelser i vores smukke by, siger Thomas Nolan Hansen, som er løbsansvarlig for Aalborg Atletik og Motion og fortsætter: - Her i 2022 har vi fået mulighed for at krydse Limfjordsbroen, og vi glæder os til en flot kulisse med flere tusinde løbere, der skal en tur over fjorden. Gejsten holdes oppe På vej retur til Aalborg er der frit udsyn til folkefesten på havnefronten, som deltagerne kan glæde sig til at komme tilbage og være en del af. Undervejs er der masser af underholdning, som skal være med til at holde motivationen hele vejen igennem. Ruten hen over Limfjordsbroen er planlagt, så der på intet tidspunkt er spærret for trafikken. Aalborg har været værtsby for Royal Run siden 2018, hvor det store event havde premiere. Årets udgave af Royal Run i Aalborg afvikles 6. juni.